Zenia Stampe (RV), 2025-05-09:
Jeg vil da også godt tilslutte mig kritikken af bunkeforslag.
Jeg tror bare, at jeg har et andet bud på løsningen end det, som mine øvrige kolleger har været oppe at sige, for jeg synes jo, at problemet er, at vi lovgiver alt for meget.
Altså, meget af det, vi sidder med, er jo bestillingsarbejde fra embedsværket.
Som folkevalgt føler jeg mig nogle gange som en nyttig idiot.
Det er, fordi der sidder nogle et eller andet sted, der synes, det kunne være dejligt at bruge nogle nye instrumenter, og så sender de det til ministeren, og så står vi her og behandler det, for vi kan jo ikke sige nej til gode embedsmænd og ansatte i den offentlige sektor, der gerne vil have nye redskaber.
Der er også nogle, der er kede af at få for mange nye regler.
Men på det her område synes jeg godt nok der er en lind strøm af ønsker til hvad politiet skal have af beføjelser, og jeg får en fornemmelse af, at det er os, der er spændt for en eller anden vogn – i øvrigt ikke noget dårligt sagt om politiet, som er gode og samvittighedsfulde.
Men jeg tror, at vi generelt i den offentlige sektor, måske især på det område, er ved at drukne os selv i regler og regulering.
Så kan vi gå til selve forslaget.
Jeg er selv lidt i tvivl i forhold til den del af forslaget, der handler om at kunne inddrage et pas uden husundersøgelse og uden retskendelse.
For det første forstår jeg slet ikke, hvorfor der ikke skal være en retskendelse.
Det har man jo ikke noget at tabe ved.
Det er lidt mere besværligt, men det er jo også kendetegnende for en retsstat, nemlig at det er lidt mere besværligt, at man hele tiden skal sikre sig, at de grundlæggende rettigheder bliver overholdt.
Men jeg har også lidt svært ved at se, hvad det egentlig er for et problem, vi forsøger at løse.
Jeg hørte nogle af de andre ordførere tale om, at der er nogle pas, der flyder rundt og måske er en del af en eller anden form for kriminel økonomi.
Det vil jeg spørge ministeren til.
Jeg vil så bare sige, at når man så ligesom mig samtidig er udlændinge- og indfødsretsordfører, har man jo også kendskab til den type af sager, hvor folk mister deres pas, og hvor nogle så igen får det tilbage, fordi det så viser sig, at det ikke var en fejl, at de i første omgang havde fået udstedt et pas.
En af de sager var beskrevet i Politiken for et par dage siden.
Det var en dansk kvinde, der hedder Yasmin Andreasen, som lige pludselig – det var godt nok i forbindelse med fornyelse af passet, så der var ikke tale om inddragelse af passet – fik at vide, at hun ikke var dansker.
Der var intet udenlandsk i hendes baggrund.
Det var en ren fejl, men det tog hende næsten et år, og hun var i kontakt med 15 forskellige forvaltningsmyndigheder for at få bekræftet, at hun faktisk var dansker og havde ret til et pas.
Der var også en sag for nylig med en ung pige, der hedder Jessica, som mistede sit pas lige pludselig på grund af sådan en administrativ ting.
I 4 år kæmpede hun for at få sit pas tilbage.
Det lykkedes endelig for et par uger siden.
Tænk, hvis man var rejst ud til hende uden en dommerkendelse og havde frataget hende hendes pas, når det så efterfølgende – efter 4 års kamp mod danske myndigheder – viste sig, at hun var dansker; hun havde ret til det pas, hun havde haft hele sit liv.
Så den kombination af, hvad vi ser på pasområdet og på indfødsretsområdet i forhold til manglende retssikkerhed for mennesker, skaber noget utryghed for mig i forhold til det, som ministeren lægger op til.
Altså, hvad er det for et problem, vi forsøger at løse?
Hvorfor er det, at man ikke kan kræve en dommerkendelse?
Og vil man så også risikere, at det her vil kunne blive bragt i anvendelse over for mennesker, der har haft et dansk pas hele deres liv, men hvor der lige pludselig er nogle myndigheder, der synes, at det var en fejl, at de fik det, og så tager man ud og henter det, også selv om man måske 4 år efter må anerkende, at det faktisk ikke var en fejl, at de fik det, for de havde faktisk ret til det pas?
Hvad angår de to øvrige dele af forslaget, bakker vi op om dem.
Det har jo længe været et problem, og det har været rejst som et problem, at den særlige politiklagemyndighed ikke havde de nødvendige redskaber til at efterforske de sager, som bliver bragt for den.
Så det bakker vi fuldt ud op om.